Κουβαράς Αττικής

Ο Κουβαράς στην αρχαιότητα αποτελούσε τους Ποτάμιους Αττικής. Σήμερα είναι χωριό του Δήμου Σαρωνικού, μεταξύ Μεσογείων και Λαυρεωτικής, στο νοτιοανατολικό άκρο της Αττικής.

Το χωριό υπάγεται στην Περιφερειακή Ενότητα Ανατολικής Αττικής, σύμφωνα με την Διοικητική διαίρεση της Ελλάδας 2011. Μέχρι το 2010 ανήκε στην Νομαρχία Ανατολικής Αττικής, ενώ παλαιότερα ανήκε στην κωμόπολη του Μαρκόπουλου, στα σύνορα με την Κερατέα. Καταλαμβάνει έκταση 24.989 στρεμμάτων, από τα οποία τα 4.989 στρέμματα είναι οικοδομήσιμα, ενώ τα υπόλοιπα 20.000 συνιστούν το δάσος της περιοχής. Απέχει 38 χιλιόμετρα από το κέντρο της αθηναϊκής πρωτεύουσας και σύμφωνα με την απογραφή του 2001 εμφανίζει πληθυσμό των 1.704 ατόμων, ήτοι 68 κάτοικοι ανά τετραγωνικό χιλιόμετρο έκτασης.

Οι οικισμοί περιβάλλονται από τους επτά δασόφυτους λόφους της μορφολογίας των Μεσογείων, μεταξύ των ορεινών όγκων του Πανείου Όρους, της Μερέντας και του Ολύμπου Αττικής.

Συνδέονται με τις γειτονικές πόλεις και την Αθήνα μέσω του λεωφορειοδρόμου Σουνίου, ενώ συγκοινωνιακά εξυπηρετείται από τα ΚΤΕΛ Αττικής. Η περιοχή προβλέπεται να ευνοηθεί στο μέλλον από τη διέλευση του Προαστιακού Σιδηροδρόμου και μελλοντικής επέκτασης της Αττικής Οδού στη διαδρομή μεταξύ Αεροδρομίου και Λαυρίου.

 Ετυμολογία 

Η περιοχή στην αρχαιότητα ήταν γνωστή ως "Ποτάμιοι" Αττικής, ενώ αργότερα αποκαλείτο "Επτάλοφος" λόγω των επτά λόφων που περιβάλλουν το χωριό. Στη σύγχρονη ιστορία στην περιοχή έζησε ο "Κούβας", μεγαλοκτηματίας ο οποίος μετά την αναγγελία του θανάτου του δάνεισε το όνομά του στο σημερινό οικισμό. Συγκεκριμένα, η ονομασία "Κουβαρά" αποτελείται από τα συνθετικά "Κούβα" + "ρα", δηλαδή "πτώση" του "Κούβα" στα αρβανίτικα.

 Χαρακτηριστικά 

Ο οικισμός Κουβαρά συμπεριλαμβάνεται στην ομώνυμη Κοινότητα Κουβαρά, μαζί με τους οικισμούς του Νέου Κουβαρά, γνωστού ως (η) Πέτα Κουβαρά, και της Μονής Μεταμορφώσεως Σωτήρος. Οι τρεις οικισμοί περιβάλλονται από τα όμορφα δάση των επτά λόφων.

Η περιοχή είναι αρκετά απομακρυσμένη από τα μεγάλα αστικά κέντρα της Αττικής και ουσιαστικά εξυπηρετείται από τις δουλειές και τα κέντρα εστίασης που βρίσκονται στο γειτονικό Μαρκόπουλο, το Πόρτο Ράφτη, την Κερατέα και τα Καλύβια. Οι κάτοικοι ασχολούνται κατά βάση με αγροτικές εργασίες, κάτι στο οποίο έχουν παράδοση οι Αρβανίτες της Αττικής.

Στην ευρύτερη περιοχή του Κουβαρά λειτουργούν πολλοί χριστιανικοί ναοί και ιερές μονές.

 Ιστορικά μνημεία 
Ο Ναός του Αγίου Γεωργίου. Πρόκειται για σημαντικό αγιογραφικό (1743) μνημείο του κορυφαίου ζωγράφου του 18ου αιώνα Γεωργίου Μάρκου του Αργείου.  (Βλ. Ευάγγελος Ανδρέου, Γεώργιος Μάρκου ο Αργείος, το μέγιστο της αγιογραφίας σχολειό στον 18ο αιώνα).  http://www.biblionet.gr/book/178713/Ανδρέου,_Ευάγγελος/Γεώργιος_Μάρκου_ο_Αργείος

 Προβλήματα περιοχής 

Το βασικό πρόβλημα που αντιμετωπίζει η περιοχή είναι η έλλειψη πλήρους αποχετευτικού συστήματος, αν και έχει μελετηθεί πρόγραμμα κατασκευής αγωγών ακαθάρτων.

Επιπλέον, πρόκειται για μια περιοχή αρκετά απομακρυσμένη από κεντρικές εστίες εργασιακού και εμπορικού ενδιαφέροντος και για το λόγο αυτό έχουν καταρτιστεί προγράμματα από την Κοινότητα για την αντιμετώπιση της ανεργίας των κατοίκων, ιδίως μετά το κλείσιμο των λατομείων στο Μαρκόπουλο, καθώς η περιοχή προβλέπεται να αποτελέσει οικιστικό προορισμό μόνιμης κατοικίας σύμφωνα με εκτιμήσεις των μεσιτών και έρευνα του Εθνικού Μετσόβιου Πολυτεχνείου στα προσεχή έτη.

Επίσης ένα σημαντικό πρόβλημα για τη περιοχή είναι η πολύ αραιή συγκοινωνία που έχει τον τελευταίο καιρό.

Ένα γεγονός που στιγμάτισε τον Κουβαρά ήταν και η ανεξέλεγκτη πυρκαγιά που έπληξε την ευρύτερη δασόφυτη περιοχή του Κουβαρά, Πέτα, Κερατέας και Καλυβιών το καλοκαίρι του 2007.

Αξίζει να αναφερθεί ότι το Συμβούλιο της Επικρατείας (ΣτΕ) το 2006 έδωσε το πράσινο φως για την κατασκευή του τρίτου ΧΥΤΑ της Αττικής στο όρος Μερέντα, γεγονός που ίσως διαδραματίσει κάποιο ρόλο στην οικιστική εξέλιξη της περιοχής.

 Οικισμοί & Όμοροι Δήμοι 

  Κουβαράς    Πέτα  Μονή Μεταμορφώσεως Σωτήρος

 Βορειοδυτικά: Μαρκόπουλο Βόρεια: Μαρκόπουλο Βορειοανατολικά: Πόρτο Ράφτη Δυτικά: Καλύβια Θορικού Κουβαράς Ανατολικά: Αυλάκι Νοτιοδυτικά: Κερατέα Νότια: Κερατέα Νοτιοανατολικά: Κερατέα

 Παραπομπές 

Κουβαρας
Κατηγορία:Χωριά της περιφερειακής ενότητας Ανατολικής Αττικής
Κατηγορία:Δήμος Σαρωνικού